Rumiyin mawi dipun bêbukani mawi wêwulang ingkang lêbêt suraosipun, lajêng anyariyosakên lêmbu mêmitran kalihan singabarong. Bôngsa ingkang nêdha rumput têka mêmitran kalihan bôngsa ingkang nêdha daging. Wusananipun kêkalihipun dipun êbên dhatêng sagawon ajag, pêpatihipun singabarong wau. Lajêng sami pêjah-pinêjahan. Ingkang makatên wau mawi dipun sêlani cariyos pintên-pintên awarni-warni tuwin kêkidungan ingkang isi wêwulang sae-sae. Pramila sawêg angsal pêpucukipun kemawon, sampun dumugi wanci lingsir dalu. Sang prabu katingal ebah-ebah, Dyah Tantri lajêng kèndêl anggènipun andongèng. Wicantênipun makatên: o la, sang prabu sajake ora rêna mirêng aku andongèng iki. Bokmanawa ambribèni anggone sare.